Diari Oficial de la Generalitat Valenciana


Sumari del DOGV 9329, del 02-05-2022 (2022/3703)

RESOLUCIÓ de 29 d'abril de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes a l'empara del Programa de suport a les inversions en eficiència energètica i energies renovables (biogàs i biomassa agrícola), dins del Pla d'impuls de la sostenibilitat i competitivitat de l'agricultura i la ramaderia (III) en el marc del Pla de recuperació, transformació i resiliència, i primera convocatòria, per a l'exercici 2022.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9329

Data del DOGV
:   02-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3703


Data del document
:   29-04-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 29 d'abril de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen ajudes a l'empara del Programa de suport a les inversions en eficiència energètica i energies renovables (biogàs i biomassa agrícola), dins del Pla d'impuls de la sostenibilitat i competitivitat de l'agricultura i la ramaderia (III) en el marc del Pla de recuperació, transformació i resiliència, i primera convocatòria, per a l'exercici 2022. [2022/3703]  
  
A fi de pal·liar en la mesura que siga possible els danys econòmics i socials esdevinguts per la pandèmia provocada per la COVID-19 en l'entorn europeu, la Comissió Europea, el Parlament i el Consell Europeu han acordat un pla de recuperació encaminat a facilitar la resposta i l'eixida de la crisi, basat en un paquet d'estímuls financers.  
  
El Reglament (UE) 2021/241 del Parlament Europeu i del Consell, de 12 de febrer de 2021, estableix el Mecanisme de Recuperació i Resiliència, els fons de la qual es destinaran a donar suport a les reformes i inversions necessàries per a una recuperació duradora, millorar la resiliència econòmica i social i donar suport a la transició verda i digital en els Estats membres. Per a la instrumentació de l'execució dels recursos financers d'aquest Mecanisme de Recuperació i Resiliència Europeu, el Regne d'Espanya va presentar el Pla de Recuperació, Transformació i Resiliència, d'ara en avant PRTR, que estableix les inversions i reformes per als anys 2021-2023 l'aprovació definitiva de les quals va ser ratificada mitjançant Decisió d'Execució pel Consell Europeu el 13 de juliol de 2021.  
En el Reial decret 948/2021, de 2 de novembre, s'estableixen les bases reguladores per a la concessió d'ajudes estatals destinades a l'execució de projectes d'inversió dins del Pla d'impuls de la sostenibilitat i competitivitat de l'agricultura i la ramaderia (III) en el marc del PRTR, entre altres, per a la millora de l'eficiència energètica i l'impuls a l'ús i desenvolupament de sistemes de proveïment amb energies renovables en explotacions agrícoles i ramaderes.  
D'aquesta manera, en atenció a les orientacions descrites en el marc del Mecanisme de Recuperació i Resiliència, s'ha considerat convenient donar suport a inversions, en l'àmbit de les explotacions agropecuàries, encaminades a millorar l'eficiència energètica, així com la generació d'energia a partir de fonts renovables, en particular biogàs i biomassa agrícola.  
L'increment de l'eficiència energètica de les instal·lacions, dels edificis i naus auxiliars de les explotacions, el foment de l'economia circular a través de la valorització energètica de les dejeccions en la ramaderia per a obtindre biogàs a partir del fem que servisca per a l'autoconsum energètic en les granges i les actuacions en matèria de gestió, apilament i condicionament de biomassa d'origen agrícola permeta reduir el consum final d'energia fòssil en les explotacions agropecuàries, la millora de la competitivitat de les explotacions, alhora que es contribueix a l'estalvi energètic, la reducció d'emissions i el foment de l'ús d'energia procedent de fonts renovables.  
De conformitat amb l'esmentat Reial decret 948/2021, correspon a les comunitats autònomes la publicació de la corresponent convocatòria d'ajudes conformement amb el que s'estableix per aquest, així com designar l'òrgan competent per a instruir i resoldre el procediment de concessió d'aquestes, i és objecte de la present resolució el Programa de suport a les inversions en eficiència energètica i energies renovables (biogàs i biomassa agrícola).  
Segons el que es disposa en l'article 23.2 de la Llei 38/2003, de 17 de novembre, general de subvencions, la iniciació del procediment per a la concessió de subvencions en règim de concurrència competitiva es fa mitjançant convocatòria aprovada per l'òrgan competent, que, d'acord amb l'article 26.1 del Reial decret 948/2021, de 2 de novembre, correspon a les comunitats autònomes.  
A l'efecte del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes establides en la present convocatòria s'adapten al Reglament (UE) 651/2014, de 17 de juny, de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea, i han sigut comunicades a la Comissió dins dels vint dies naturals següents a l'aprovació del Reial decret 948/2021, ajuda SA.100569.  
  
La present convocatòria s'acull al Pla de mesures antifrau amb el contingut de requeriments mínims de l'article 6.5 de l'Ordre HPF/1030/2021, de 29 de setembre, per la qual es configura el sistema de gestió del Pla de Recuperació, Transformació i Resiliència.  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, en l'article 10 atribueix a la Conselleria d'Agricultura, Desenvolupament Rural, Emergència Climàtica i Transició Ecològica, entre altres, les competències en matèria d'agricultura.  
En conseqüència, valorada la conveniència de donar suport mitjançant el Programa de suport a les inversions en eficiència energètica i energies renovables (biogàs i biomassa agrícola), d'acord amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 26 del Reial decret 948/2021, de 2 de novembre, resolc:  
  
Primer. Objecte i bases reguladores  
Es convoquen per a l'exercici 2022 les ajudes previstas en el Programa de suport a les inversions en eficiència energètica i energies renovables (biogàs i biomassa agrícola), d'acord amb les bases reguladores aprovades en el Reial decret 948/2021, de 2 de novembre, pel qual s'estableixen les bases reguladores per a la concessió d'ajudes estatals destinades a l'execució de projectes d'inversió dins del Pla d'impuls de la sostenibilitat i competitivitat de l'agricultura i la ramaderia (III) en el marc del Pla de recuperació, transformació i resiliència.  
Aquestes ajudes es regiran pel que es disposa en el Reial decret 948/2021, pel Reglament (UE) 2021/241; pel Reial Decret llei 36/2020, de 30 de desembre, pel qual s'aproven mesures urgents per a la modernització de l'administració pública i per a l'execució del Pla de Recuperació, Transformació i Resiliència; per la Llei 38/2003 i el seu Reglament de desenvolupament, aprovat mitjançant el Reial decret 887/2006, de 21 de juliol; per la Llei 39/2015, d'1 d'octubre, del procediment administratiu comú de les administracions públiques; per l'Ordre HFP/1030/2021, de 29 de setembre, per la qual es configura el sistema de gestió del Pla de Recuperació, Transformació i Resiliència, i per l'Ordre HFP/1031/2021,de 29 de setembre, per la qual s'estableix el procediment i format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de Recuperació, Transformació i Resiliència.  
  
Segon. Beneficiaris i requisits per a l'obtenció de l'ajuda  
Les ajudes previstes en aquesta resolució podran concedir-se, sempre que complisquen els requisits corresponents, a les persones beneficiàries últimes que s'enumeren a continuació:  
a) Persones físiques o jurídiques, de naturalesa privada o pública, que siguen titulars d'una explotació agrícola inscrita en el Registre General de la Producció Agrària (REGEPA) o una explotació ramadera inscrita en el Registre General d'Explotacions Ramaderes (REGA).  
b) Quan es tracte d'inversions col·lectives, agrupacions de persones físiques o jurídiques, de naturalesa privada o pública, o sense personalitat pròpia d'acord amb els termes establits en l'article 67.2 del Reial Decret llei 36/2020, de 30 de desembre, que integren un mínim de cinc titulars d'explotació i qualsevol organització o associació de productors reconeguda per l'autoritat competent els membres de la qual siguen titulars d'una explotació agrícola inscrita en el REGEPA o d'una explotació ramadera inscrita en el REGA.  
c) Consorcis o una altra forma de col·laboració publicoprivada, sempre que les actuacions es destinen a un ús en comú i redunden en benefici d'explotacions agrícoles i ramaderes concretes, que hauran donat el seu consentiment perquè aquests ens sol·liciten l'ajuda.  
En el cas d'inversions col·lectives, tots els membres de l'agrupació tindran la consideració de beneficiaris de la subvenció, i els seran per tant inherents les obligacions i compromisos a tal condició. Així mateix, seran responsables solidàriament respecte del conjunt d'activitats subvencionades a desenvolupar per l'agrupació, inclosa l'obligació de justificar el deure de reintegrament o de reembossament de quotes de préstecs, i les responsabilitats per infraccions. L'agrupació no podrà dissoldre's fins que haja transcorregut el termini de prescripció establit en els articles 39 i 65 de la Llei 38/2003, de 17 de novembre.  
  
Les persones sol·licitants s'han de comprometre a complir els requisits exigits per a obtindre la condició de persones beneficiària i a aportar la documentació que es requerisca. Així mateix, no poden estar incurses en cap de les prohibicions establides en l'article 13 de la Llei 38/2003, de 17 de novembre, general de subvencions.  
  
Tercer. Criteris generals d'elegibilitat dels costos subvencionables  
  
Les actuacions objecte d'ajuda han de complir amb la normativa vigent que els siga aplicable. Igualment, han de comptar amb les preceptives llicències i autoritzacions administratives en el cas que aquestes ho requerisquen, amb anterioritat al pagament de les subvencions.  
Atés el caràcter incentivador de les ajudes, només s'admetran actuacions per part dels beneficiaris últims de les ajudes iniciades amb posterioritat a la data de presentació de la sol·licitud de l'ajuda, i no es considerarà elegible cap cost relatiu a l'execució de l'actuació que haja sigut facturat amb anterioritat, sense perjudici de les despeses de disseny, redacció i direcció del projecte i les relatives a memòries tècniques, certificats, que sí que podran ser considerats subvencionables, encara que hagueren sigut facturats amb anterioritat, sempre que, en tot cas, aquestes actuacions preparatòries s'hagueren iniciat amb data posterior a la data d'entrada en vigor dels programes de suport per a l'impuls a la sostenibilitat i la competitivitat de l'agricultura i la ramaderia.  
  
Es consideren costos elegibles aquells que siguen necessaris per a aconseguir els objectius establits en el Reial decret 948/2021 i en aquesta resolució i, en particular, els establits per a cadascuna de les actuacions subvencionables contemplades en l'apartat quart i els que es relacionen a continuació.  
a) Els costos de disseny, redacció i direcció del projecte.  
Aquestes despeses, per a ser admesos com a cost elegible, han de trobar-se contemplades i detallades com cal en un document o oferta vinculant contractual formalitzada amb l'empresari o professional corresponent, la còpia del qual s'aportarà juntament amb la resta de documentació que ha d'adjuntar-se a la sol·licitud d'ajuda.  
En cap cas s'admetrà que tals despeses superen el 4 % de l'import de l'ajuda sol·licitada, amb un límit de 10.000 EUR per expedient.  
  
b) Els costos d'execució de les obres i instal·lacions, inclosa obra civil associada i instal·lacions auxiliars necessàries.  
c) La inversió en béns, equips i materials de nova adquisició.  
  
No es consideren costos elegibles el cost de les llicències, taxes, impostos o tributs.  
  
Quart. Actuacions subvencionables  
Són actuacions subvencionables les descrites tot seguit:  
a) Actuació 1-Millora de l'eficiència energètica en edificis, naus i instal·lacions auxiliars de les explotacions agrícoles i ramaderes. No es consideren instal·lacions auxiliars les relacionades amb els equips de bombament i reg en la mateixa explotació.  
b) Actuació 2-Valorització energètica de fems i de biomassa agrícola:  
1r Inversions en plantes de biogàs de xicoteta capacitat.  
2n Mesures en matèria de gestió de biomassa agrícola amb destinació final energètica.  
Les ajudes es dirigiran a l'adquisició de maquinària, destinada a l'apilament i condicionament de biomassa agrícola, així com a la construcció de centres logístics i inversions en estructures d'emmagatzematge d'aquesta, per al seu ús final en aplicacions d'alta eficiència energètica, entenent com a tals:  
- Les que, en generació de calor, tinguen una eficiència major del 80 %.  
- Les que, en generació elèctrica, tinguen una eficiència major del 55 %.  
- Les que, en sistemes mixtos com la cogeneració, tinguen una eficiència major del 80 %.  
Les característiques de la biomassa obtinguda han d'adequar-se als requisits especificats per als seus usos posteriors. En concret, quan el seu ús final es realitze en instal·lacions d'ús no industrial, s'haurà de complir el que es disposa en la disposició addicional primera del Reial decret 818/2018, de 6 de juliol, sobre mesures per a la reducció de les emissions nacionals de determinats contaminants atmosfèrics. Les màquines que s'adquirisquen han d'incorporar tecnologies que permeten unes tècniques agrícoles més respectuoses amb el medi ambient i garantir la major seguretat en el treball en el camp.  
Amb caràcter general, perquè siguen subvencionables les actuacions han de complir els següents requisits d'inversió mínima:  
a) Per a l'actuació 1: 10.000 EUR/projecte d'inversió  
b) Per a l'actuació 2: 15.000 EUR/projecte d'inversió  
  
Cinqué. Inversions elegibles  
1. Seran inversions elegibles en el marc de l'actuació 1 les relacionades a continuació, amb caràcter limitatiu:  
a) Instal·lació de sistemes d'aïllament, de recirculació de l'aire i sistemes de climatització i ventilació.  
b) Instal·lació de sistemes de control i mesurament per a optimitzar l'ús energètic.  
c) Substitució de calderes obsoletes o alimentades per combustibles fòssils (gas, gasoil, fuel) per calderes de biomassa. No es considerarà elegible la substitució d'un generador tèrmic per un altre que utilitze combustible d'origen fòssil.  
d) Substitució de calderes obsoletes de biomassa per altres més modernes i eficients, també de biomassa.  
e) Inversions específiques en eficiència energètica de naus ramaderes, entre altres, variadors de velocitat en bombes de buit de sistemes de munyiment; sistemes de prerefredament de llet; sistemes de recuperació d'energia.  
Els requisits i normativa que han de complir les inversions elegibles dins de l'actuació 1, perquè siguen subvencionables s'estableixen en l'apartat A de l'annex d'aquesta resolució.  
2. Seran inversions elegibles en el marc de l'actuació 2 les relacionades a continuació, amb caràcter limitatiu:  
a) Instal·lació de plantes de biogàs de baixa capacitat la fi de la qual siga cobrir les necessitats energètiques de l'explotació o grup d'explotacions.  
b) Adquisició de maquinària per a la gestió i apilament de biomassa agrícola amb destinació energètica.  
c) Adquisició de maquinària per a la reducció de grandària de biomassa agrícola amb destinació energètica.  
d) Adquisició de maquinària per a l'homogeneïtzació, garbellat i condicionament de productes triturats procedents de biomassa agrícola.  
  
e) Construcció de centres logístics i inversions en estructures d'emmagatzematge d'ús col·lectiu de biomassa agrícola amb destinació final energètica.  
Els requisits i la normativa que han de complir les inversions elegibles dins de l'actuació 1, perquè siguen subvencionables s'estableixen en l'apartat B de l'annex d'aquesta resolució.  
  
Sisé. Termini i forma de presentació de sol·licituds  
El termini de presentació de sol·licituds és d'un mes, comptat des de l'endemà de la publicació de l'extracte d'aquesta convocatòria en el Diari Oficial de la Generalitat Valenciana.  
D'acord amb el que es disposa en l'article 26.3 del Reial decret 948/2021, de 2 de novembre, així com amb el que s'estableix en l'article 14 de la Llei 39/2015, d'1 d'octubre, del procediment administratiu comú de les administracions públiques, les persones sol·licitants estan obligades a relacionar-se amb la Generalitat a través de mitjans electrònics, per la qual cosa hauran de presentar les sol·licituds telemàticament a través de la seu electrònica de la Generalitat en l'adreça d'internet sede.gva.es/va/proc22508, fent servir els corresponents models normalitzats disponibles en aquesta.  
Per a accedir de manera telemàtica al procediment, la persona sol·licitant ha de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), tots dos emesos per l'Agència de Tecnologia i Certificació Electrònica (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/va/sede\_certificados).  
Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de Representants de l'ACCV (https://www.accv.es/servicios/registro-de-representantes/). L'accés a aquest registre per part dels representats pot realitzar-se utilitzant un certificat qualificat de ciutadà (si és persona física) o de representant d'entitat (si és persona jurídica).  
Les sol·licituds presentades han de signar-se amb el certificat digital de la persona física o jurídica que presenta la sol·licitud o, si escau, amb el certificat digital del seu representant. Així mateix, els restants documents que s'adjunten, quan siga procedent, han d'anar signats electrònicament pels qui siguen competents per a això.  
Les esmenes o les aportacions documentals posteriors a la presentació de la sol·licitud es realitzaran telemàticament en la seu electrònica de la Generalitat a través de l'adreça d'internet sede.gva.es/va/proc18536.  
En el cas que alguna de les persones sol·licitants presente la seua sol·licitud presencialment, se li requerirà perquè l'esmene a través de la seua presentació electrònica en els termes previstos en l'article 68.4 de la citada Llei 39/2015, d'1 d'octubre. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena.  
  
Seté. Documentació a presentar  
1. La sol·licitud ha de presentar-se en el model establit al qual podrà accedir-se a través de la seu electrònica de la Generalitat en l'adreça d'internet sede.gva.es/va/proc22508. Juntament amb la sol·licitud ha d'aportar-se la següent documentació:  
a) Memòria descriptiva, d'acord amb el model establit. En el cas de plans d'inversió conjunts, es requereix memòria independent de cada projecte que integre el pla d'inversió.  
b) Tres pressupostos o factures proforma prou detallades i autèntiques, d'empreses reals i independents, amb preus descompostos de les inversions sol·licitades, per a inversions per import superior a 10.000 EUR, que acrediten que s'ha seleccionat oferta més econòmica o, si escau, l'acreditació de qualsevol altra elecció.  
c) Declaració responsable sobre el compliment de totes les obligacions exigibles en el marc del Pla de Recuperació, Transformació i Resiliència. En particular, aquesta declaració suposa el coneixement sobre el compliment de les següents obligacions (d'acord amb el que s'estableix en el Reglament (UE) 2021/241, del Parlament Europeu i del Consell, de 12 de febrer de 2021:  
Subjecció als controls dels òrgans de control europeus (Comissió, Tribunal de Comptes Europeu, OLAF i Fiscalia Europea).  
Normes sobre conservació de la documentació.  
Normes sobre informació i comunicació.  
Normes de lluita contra el frau i la corrupció.  
d) Declaració responsable del compliment del principi DNSH en l'execució de les actuacions incloses en la sol·licitud.  
e) Una declaració del sol·licitant relativa a totes les ajudes de minimis sol·licitades o rebudes durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) 1407/2013 de la Comissió, de 18 de desembre de 2013, o a altres reglaments de minimis, o altres ajudes sol·licitades o percebudes per al mateix objecte i finalitat.  
f) En el cas d'inversions elegibles dins de l'actuació 1, segons l'apartat cinqué, punt 1, apartats c) i d):  
1. Acreditació per part del fabricant de l'equip del compliment dels requisits d'eficiència energètica estacional i emissions per al combustible que es vaja a utilitzar que no podran ser menys exigents que els definits en el Reglament d'ecodisseny en vigor.  
2. Projecte o memòria tècnica de disseny (segons siga procedent per a l'actuació) que s'haja aportat a l'òrgan competent per a l'obtenció de l'acta de posada en servei i/o certificat de la instal·lació tèrmica.  
3. Per a les calderes de menys d'1 MW, a la sol·licitud s'ha d'adjuntar una acreditació per part del fabricant de l'equip del compliment dels requisits d'eficiència energètica estacional i emissions per al combustible que es vaja a utilitzar que no podran ser menys exigents que els definits en el Reglament (UE) 2015/1189 de la Comissió, de 28 d'abril de 2015.  
4. Una declaració per part del beneficiari comprometent-se a mantindre, durant un termini de 5 anys, un registre documental suficient que permeta acreditar que el combustible emprat en l'equip disposa d'un certificat atorgat per una entitat independent acreditada relatiu al compliment de la classe A1 segons el que s'estableix en la norma UNE-EN-ISO 17836-2, de la classe 1 de la norma UNE-EN-ISO 17542-4, de la classe A1 de la norma 164003 o de la classe A1 de la norma 164004.  
  
g) En el cas de sol·licituds amb inversions elegibles dins de l'actuació 2 relatives a eficiència energètica a través de la gestió de biomassa agrícola amb destinació final energètica, justificació de l'estalvi energètic establit en l'apartat quart, de les noves màquines o equips a adquirir.  
  
h) En cas que qui sol·licite l'ajuda siga una agrupació sense personalitat jurídica ha d'aportar-se l'acord formalitzat prèviament a la presentació de la sol·licitud descrit en l'article 67 del Reial Decret llei 36/2020, de 30 de desembre, pel qual s'aproven mesures urgents per a la modernització de l'administració pública i per a l'execució del Pla de Recuperació, Transformació i Resiliència, en el qual es descriga el funcionament de l'agrupació i que ha d'incloure, almenys:  
  
- Relació dels seus integrants, desagregats per sexe.  
- Compromisos d'execució d'activitats assumits per cada membre de l'agrupació.  
- Pressupost corresponent a les activitats assumides per cada membre de l'agrupació, i import de la subvenció a aplicar en cada cas.  
  
- Representant o apoderat únic de l'agrupació, amb poders bastants per a complir les obligacions que, com a beneficiari, corresponen a l'agrupació.  
- Organització interna de l'agrupació, pla de contingències i disposicions per a la resolució de litigis interns.  
- Acords sobre responsabilitat, indemnització i confidencialitat entre els participants.  
i) Document de domiciliació bancària del compte on se sol·licita el pagament de l'ajuda  
j) Acreditació de la identitat de la persona sol·licitant i, si escau, del seu representant legal.  
k) Acreditació d'estar al corrent de les obligacions tributàries, estatals i autonòmiques, i amb la Seguretat Social, si és el cas.  
2. L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'Administració actuant consulte o recapte dades o documents en l'àmbit dels fins de la convocatòria que estiguen en la seua poder o que hagen sigut elaborats per qualsevol altra administració, el règim aplicable serà el següent:  
- L'òrgan gestor del procediment té potestat per a consultar les dades de la identitat de les persones sol·licitants i, si escau, del seu representant legal, d'estar al corrent amb la Tresoreria de la Seguretat Social, de poders notarials, del registre de les agrupacions contemplades en l'article 67.2 del Reial Decret llei 36/2020, del registre de consorcis o una altra forma de col·laboració publicoprivada, del Registre de Titularitats Reals i del Registre de Representants de l'ACCV. No obstant això, si la persona interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa queda obligada a aportar els documents acreditatius corresponents.  
- L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
- L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic i en l'article 13 de la Llei 38/2003, de 17 de novembre, general de subvencions.  
3. Mitjançant la presentació de la sol·licitud la persona sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita, i queda a la disposició de la Generalitat per a les comprovacions, controls i inspeccions posteriors que s'estimen oportunes, inclòs l'acarament de les còpies aportades per al que podrà requerir-se l'exhibició del document original, sense perjudici de les facultats de comprovació, control i inspecció que tenen atribuïdes les administracions públiques.  
  
Huité. Inici d'execució de les inversions  
En general, només són elegibles les actuacions acomplides amb posterioritat a la data de la resolució de concessió de l'ajuda, amb les excepcions recollides en l'apartat tercer. Amb la finalitat de verificar aquest requisit es realitzarà una comprovació sobre el terreny per part de tècnics de l'Administració una vegada aprovada aquesta concessió.  
No obstant això, els sol·licitants de l'ajuda poden sol·licitar l'inici de l'execució de manera prèvia a la resolució de concessió sota la seua pròpia responsabilitat i sense compromís per part de l'Administració. En aquest cas, també es realitzarà per part de tècnics de l'Administració la comprovació sobre el terreny que les inversions no han sigut iniciades.  
  
Nové. Criteris de priorització de les sol·licituds  
D'acord amb el que s'estableix en el Reial decret 948/2021, els criteris generals de priorització dels projectes d'inversió acollits a la present convocatòria són:  
a) Per tipus de projecte:  
- Pla d'inversió conjunt: 5 punts. Aquesta puntuació se sumarà a la puntuació corresponent atorgada en virtut de l'apartat b següent a cadascun dels partícips beneficiaris últims dels projectes d'inversió que integren el pla.  
- Inversions col·lectives: 5 punts.  
b) Per tipus de sol·licitant:  
- Sol·licituds corresponents a explotacions que tinguen el reconeixement com a explotacions prioritàries, d'acord amb la Llei 19/1995 de modernització d'explotacions agràries: 5 punts  
- Sol·licitants que tinguen la condició d'explotacions de titularitat compartida d'acord amb la Llei 35/2011, de 4 d'octubre, sobre titularitat compartida de les explotacions agràries: 2 punts  
- Sol·licitants que tinguen la condició de joves agricultors: 2 punts.  
  
- Sol·licitants que pertanguen a una entitat associativa prioritària: 1 punt  
A l'efecte d'aquest apartat es considera:  
b) Jove agricultor: Persona que, en el moment de presentar la sol·licitud d'ajuda no té més de quaranta anys, compta amb la capacitació i la competència professional adequada i s'estableix en una explotació agrària per primera vegada com a titular d'aquesta explotació o aquell que s'haja establit durant els cinc anys anteriors a la data de sol·licitud de l'ajuda.  
b) Pla d'inversió conjunt: Aquell promogut, en el marc d'un mateix expedient, per part d'entitats associatives i empresarials de l'àmbit agrari reconegudes i que els seus integrants siguen agricultors, o d'agrupacions de persones físiques o jurídiques, de naturalesa privada, o sense personalitat, que es constituïsquen específicament per a contribuir a la finalitat d'aquestes ajudes, que vagen a executar-se en les explotacions agrícoles i ramaderes, i que contemplen, almenys cinc inversions a realitzar en cinc explotacions diferents d'entre els membres de l'entitat o agrupació que presente el pla d'inversió conjunt.  
c) Inversió col·lectiva: Aquella promoguda en el marc d'una mateixa sol·licitud, per part d'entitats associatives i empresarials de l'àmbit agrari reconegudes i que els seus integrants siguen agricultors i/o ramaders, o d'agrupacions de persones físiques o jurídiques, de naturalesa privada, o sense personalitat, que es constituïsquen específicament per a contribuir a la finalitat d'aquestes ajudes, relativa a una inversió que haja de prestar servei o de la qual hagen de beneficiar-se, almenys, cinc explotacions diferents d'entre els membres de l'entitat o agrupació sol·licitant.  
L'ordre de prelación de les sol·licituds estarà determinat per la suma de la puntuació obtinguda. En cas d'empat, s'atendran primer les sol·licituds que aconseguisquen major puntuació en els criteris generals, i de persistir aquest, s'atendran per rigorós ordre de presentació.  
  
Si alguna de les persones beneficiàries últimes renunciara totalment o parcialment a l'ajuda, l'òrgan concedent podrà acordar la concessió de la subvenció al sol·licitant o sol·licitants següents a aquell en puntuació, sempre que amb la renúncia s'haja alliberat crèdit suficient per a atendre, almenys, una de les sol·licituds denegades.  
  
Desé. Finançament  
Per a l'exercici 2022, i de conformitat amb el que s'estableix en la Llei 8/2021, de 30 de desembre, de Pressupostos de la Generalitat per a l'exercici 2022, l'import global màxim del Programa de suport a les inversions en eficiència energètica i energies renovables (biogàs i biomassa agrícola) és de 476.170 EUR, a càrrec de:  
  
Secció: 12. Agricultura, Desenvolupament Rural, Emergència Climàtica i Transició Ecològica  
Servei: 99. Mecanisme de Recuperació i Resiliència  
Centre gestor: 99. Mecanisme de Recuperació i Resiliència  
Programa: 714.99 MRR. Agricultura i Desenvolupament Rural  
Capítol: 7   
Línia: S8820000 Programa de suport a les inversions en eficiència energètica i energies renovables (biogàs i biomassa agrícola)  
Centre de despesa: C3.I4   
  
  
  
Onze. Intensitat i quantia màxima de l'ajuda  
La intensitat de les ajudes per a cadascuna de les actuacions subvencionables és la següent:  
a) Per a les inversions corresponents a l'actuació 1: 30 % del cost elegible  
b) Per a les inversions corresponents a l'actuació 2: 45 % del cost elegible  
Aquestes ajudes estaran sotmeses als requisits i límits establits en el capítol I i l'article 41 del Reglament (UE) 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat.  
La quantia màxima de l'ajuda s'estableix en:  
a) Per a l'actuació 1:  
- Beneficiaris recollits en l'apartat segon a): 50.000 EUR  
- Beneficiaris recollits en l'apartat segon c) o inversions col·lectives: 150.000 EUR  
b) Per a l'actuació 2:  
Plantes de biogàs:  
- Beneficiaris recollits en l'apartat segon a): 260.000 EUR  
- Beneficiaris recollits en l'apartat segon c) o inversions col·lectives: 1.950.000 EUR  
Biomassa agrícola: 975.000 EUR  
  
Dotze. Òrgans responsables del procediment  
L'òrgan instructor dels expedients d'ajuda és el Servei d'Ajudes Estructurals de la Conselleria d'Agricultura, Desenvolupament Rural, Emergència Climàtica i Transició Ecològica.  
Es constitutuirá un òrgan col·legiat, encarregat de realitzar la proposta de concessió de les subvencions, una vegada avaluades les sol·licituds presentades, que s'elevarà a l'òrgan competent per a resoldre. Aquest òrgan col·legiat estarà integrat per la persona titular de la Direcció General d'Agricultura, Ramaderia i Pesca, que actuarà com a presidenta, per les persones que ostenten la Subdirecció General d'Agricultura i Ramaderia i la Subdirecció General d'Estructures Agràries i Cooperativisme, i les persones que ostenten les prefectures de servei d'Ajudes Estructurals, Ordenació Agrària i Producció i Sanitat Animal.  
  
L'òrgan competent per a resoldre és la persona titular de la Conselleria d'Agricultura, Desenvolupament Rural, Emergència Climàtica i Transició Ecològica o òrgan en què aquesta delegue. En la present convocatòria es delega en la persona titular de la Direcció General d'Agricultura, Ramaderia i Pesca la competència per a dictar les resolucions de concessió, denegació i pagament, la revisió de les ajudes i les resolucions necessàries per al desenvolupament, eficàcia i execució de la convocatòria.  
  
Tretze. Termini de resolució i notificació de concessió de les ajudes  
  
El termini màxim per a resoldre i publicar la resolució de concessió serà de sis mesos comptats a partir de la publicació de l'extracte d'aquesta convocatòria en el Diari Oficial de la Generalitat Valenciana. Si no s'ha dictat i publicat resolució expressa en aquest termini, els interessats podran entendre desestimada la seua sol·licitud conforme a l'article 25.5 de la Llei 38/2003, de 17 de novembre.  
En el cas dels plans d'inversió conjunts, es resoldrà la concessió de l'ajuda de manera individual sobre cadascun dels projectes d'inversió.  
  
La resolució inclourà la concessió o denegació expressa de la subvenció i es publicarà en el Diari Oficial de la Generalitat Valenciana de conformitat amb el que és disposa en l'article 45 de la Llei 39/2015, d'1 d'octubre, de Procediment Administratiu Comú dels Administracions Públiques, amb el llistat baremat d'expedients segons els criteris de priorització establits en la convocatòria, la llista dels beneficiaris amb els imports de les ajudes públiques assignades de la qual estaran exclosos tots els impostos, motivant degudament el sentit de les mateixes i incorporant, en el seu cas, les condicions i obligacions derivades d'aquesta.  
  
En les resolucions de concessió de les subvencions es farà constar expressament que els fons amb què se sufraguen procedeixen dels Pressupostos Generals de l'Estat, dins del Pla de Recuperació, Transformació i Resiliència de la Unió Europea i dels fons Next Generation, en aplicació de l'article 34 del reglament núm. 2021/241 i en compliment del que s'estableix en la Llei 38/2003, de 17 de novembre, general de subvencions, en la Base de dades Nacional de Subvencions accessible en l'enllaç http://www.pap.minhap.gob.es/bdnstrans/index.  
  
La resolució de concessió -i si escau, denegació- posarà fi a la via administrativa; contra ella podrà interposar-se en el termini d'un mes recurs potestatiu de reposició davant l'òrgan que va dictar la resolució, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós administratiu, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
Catorze. Execució i justificació de les inversions  
D'acord amb el que es disposa en l'article 30.3 del Reial decret 948/2021, de 2 de novembre, el beneficiari disposarà d'un termini màxim de díhuit mesos des de la concessió de l'ajuda per a l'execució de les inversions.  
Així mateix, la documentació justificativa de l'execució completa del projecte d'inversió es presentarà com a màxim tres mesos després de la finalització d'aquesta, mitjançant la modalitat de compte justificatiu en qualsevol de les modalitats previstes en la secció 2a del capítol II del títol II del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
Si l'ajuda a pagar no excedeix els 60.000 EUR, per a la justificació podrà presentar-se compte justificatiu simplificat per part del beneficiari, amb el contingut previst en l'article 75.2 del Reglament de la Llei general de subvencions. En tot cas, es permetran compensacions entre els conceptes pressupostats, sempre que es dirigisquen a aconseguir la fi de l'ajuda. Així mateix, si la justificació es realitza mitjançant compte justificatiu, d'acord amb l'article 72 d'aquest reglament, no hauran de presentar-se les factures que tinguen un import inferior a 3.000 EUR.  
  
Quinze. Control i pagament de les ajudes  
Una vegada presentada la documentació justificativa pel beneficiari, es procedirà en el termini màxim de sis mesos a la comprovació de la inversió, i en un altre de sis mesos al pagament de l'ajuda, sempre que no s'excedisquen dels terminis establits en l'article 30.3 del Reial decret 948/2021, de 2 de novembre.  
Qualsevol modificació de la resolució, l'incompliment dels requisits exigits per a la concessió de la subvenció, la no execució total de les inversions o en cas d'incompliments parcials, incompliment de les obligacions previstes en l'article 6.3 del Reial decret 948/2021 i les recollides en els apartats 3, 6 i 8 del Component 3, donarà lloc al reintegrament total o parcial de les quantitats percebudes per la persona o entitat beneficiària en funció de l'abast de l'incompliment, incrementades amb els interessos de demora legalment establits, d'acord amb l'article 31 del Reial decret 948/2021, de 2 de novembre, i en els altres supòsits previstos en l'article 37.1 de la Llei 38/2003, de 17 de novembre, inclòs l'incompliment total o parcial de l'activitat subvencionada o dels objectius previstos.  
De conformitat amb el que es disposa en els apartats 4 i 5 de l'article 31 de la Llei 38/2003, el període mínim, a comptar des de la data d'execució de les inversions, durant el qual els beneficiaris últims han de destinar els béns subvencionats a la fi concreta per al qual es concedeixen aquestes ajudes és de cinc anys.  
  
Setze. Protecció de dades  
La gestió de les ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
De conformitat amb el que es disposa en els articles 13 i 14 del Reglament (UE) 2016/679, del Parlament Europeu i del Consell, i en l'article 11 de la Llei orgànica 3/2018, de 5 de desembre, respecte del tractament de dades de caràcter personal cal informar que:  
a) Nom del tractament: Ajudes en matèria agrícola, agroalimentària i desenvolupament rural de la conselleria competent en matèria d'agricultura.  
b) Identitat del responsable del tractament: Persona titular de la sotssecretaria de la conselleria amb competències en matèria d'agricultura.  
  
c) Finalitat del tractament: Gestionar les ajudes en matèria agrària, agroalimentària i desenvolupament rural.  
d) Exercici de drets: Les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es disposa en la següent adreça d'internet: sede.gva.es/va/proc19970.  
e) Reclamacions: Sense perjudici de qualsevol altre recurs administratiu o acció judicial, si la persona interessada considera vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en la següent adreça d'internet: sede.gva.es/va/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Es pot obtindre informació més detallada en el següent enllaç: https://agroambient.gva.es/va/registre-de-tractaments.  
Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los de les següents circumstàncies:  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver recaptat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Dèsset. Transparència  
Les persones beneficiàries han de complir el que s'estableix en la Llei 19/2013, de 9 de desembre, de transparència, accés a la informació pública i bon govern, en la Llei 2/2015, de 2 d'abril de la Generalitat, de transparència, bon govern i participació ciutadana de la Comunitat Valenciana, i en l'article 18 de la Llei 38/2003, de 26 de novembre, general de subvencions, respecte a l'obligatorietat de donar l'adequada publicitat al caràcter públic del finançament de les actuacions objecte de subvenció.  
En particular, s'hauran de complir les següents obligacions:  
a) En el cas d'entitats privades que perceben durant el període d'un any ajudes o subvencions públiques en una quantia superior a 100.000 EUR o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 EUR, haurà de complir les obligacions de publicitat activa recollides en el capítol II del títol I de la Llei 19/2013, de 9 de desembre.  
b) Sense perjudici de l'anterior, les persones jurídiques privades que perceben, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 EUR, hauran de donar l'adequada publicitat a aquesta, indicant almenys l'entitat pública concedent, l'import rebut i el programa, l'activitat, la inversió o l'actuació subvencionada.  
c) En aplicació de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, les persones físiques que desenvolupen activitats econòmiques o professionals per a les quals hagen percebut, durant el període d'un any, ajudes o subvencions de l'administració autonòmica o de qualsevol altra entitat enumerada en l'article 2 de la mencionada llei, per import superior a 10.000 EUR, hauran de donar l'adequada publicitat al caràcter públic del finançament de l'activitat, inversió o actuació objecte de subvenció. Així mateix, hauran de complir les obligacions establides en els articles 14 i 18 de la Llei 38/2003, de 17 de novembre, general de subvencions, i la restant legislació aplicable.  
En particular, d'acord amb l'article 28 del Reial decret 948/2021, de 2 de novembre, les persones beneficiàries hauran de fer constar en les actuacions, inclosa qualsevol documentació o publicació de qualsevol índole i suport, actuació de comunicació o visibilitat, premis i publicitat, que són finançades per la Unió Europea-Next Generation EU, segons el Pla presentat pel Ministeri d'Agricultura, Pesca i Alimentació. Així mateix, hauran de complir les obligacions establides en els articles 14 i 18 de la Llei 38/2003, de 17 de novembre, general de subvencions, i la restant legislació aplicable.  
  
La difusió de la informació que estableix aquesta clàusula per a les entitats privades i persones jurídiques privades s'ha de fer a través de la pàgina web de l'entitat, o bé a través de la plataforma TEP - Transparència per a Entitats Privades, de GVA Oberta, a la qual es pot accedir a través de l'adreça d'internet gvaoberta.gva.es/va/tep.  
  
  
Díhuit. Procediment de comunicació d'irregularitats i sospites de frau  
Qualsevol persona que tinga coneixement de fets que pogueren ser constitutius de frau o irregularitat en relació amb projectes o operacions finançats del tot o parcialment amb càrrec a fons procedents de la Unió Europea en el marc de la present convocatòria podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a aquest efecte per aquest Servei en l'adreça d'internet:  
  
https://www.igae.pap.hacienda.gob.es/sitios/igae/es-es/snca/paginas/comunicacionsnca.aspx  
  
Dènou. Supletorietat  
En el no previst expressament en la present resolució s'estarà al que es disposa en el Reial decret 948/2021 de 2 de novembre, pel qual s'estableixen les bases reguladores per a la concessió d'ajudes estatals destinades a l'execució de projectes d'inversió dins del Pla d'impuls de la Sostenibilitat, Competitividad de l'Agricultura i la Ganaderia (III) en el marc del Pla de Recupersació, Transformació i Resiliència.  
  
  
Vint. Eficàcia  
La present resolució farà efecte a partir del dia següent al de la seua publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar potestativament recurs de reposició davant el mateix òrgan que l'ha dictada, en el termini d'un mes, comptat des de l'endemà de la publicació, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la publicació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 29 d'abril de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.  
  
  
ANNEX  
Requisits de les inversions  
  
A. Inversions destinades a la millora de l'eficiència energètica en edificis, naus i instal·lacions auxiliars de les explotacions agrícoles i ramaderes.  
Els requisits i la normativa que han de complir les inversions elegibles dins de l'actuació 1, segons l'apartat cinqué, punt 1, apartats a), b) i e) perquè siguen subvencionables, són els següents:  
a) Aconseguir i justificar una reducció del consum d'energia final d'un 10 % respecte de l'explotació o edifici o d'un 30 % respecte de la instal·lació o equip de partida.  
b) L'estalvi d'energia final es justificarà mitjançant un dels mètodes de càlcul de l'annex V de la Directiva 2012/27/UE, de 25 d'octubre de 2012. En el cas de substitució d'equips es tindran en compte les fitxes tècniques.  
c) Per al càlcul de l'estalvi d'energia final i l'elegibilitat de les accions serà aplicable la Recomanació (UE) 2019/1658 de la Comissió, de 25 de setembre de 2019, relativa a la transposició de les obligacions d'estalvi d'energia en virtut de la directiva d'eficiència energètica.  
  
d) L'estalvi d'energia final aconseguit per les actuacions acollides a aquest programa serà computat a l'efecte del compliment dels objectius d'estalvi d'energia final de l'article 7 de la Directiva 2012/27/UE, de 25 d'octubre de 2012, de conformitat amb el que es disposa en la Llei 18/2014, de 15 d'octubre. Aquest estalvi energètic no podrà ser objecte de doble còmput, pels subjectes obligats, a l'efecte del compliment de l'objectiu d'estalvi acumulat d'energia de l'article 7 de la directiva esmentada.  
Els requisits i la normativa que han de complir les inversions elegibles dins de l'actuació 1 que incloguen calderes de menys d'1 MW, segons l'apartat cinqué, punt 1, apartats c) i d), perquè siguen subvencionables, són els següents:  
a) Hauran de presentar una acreditació per part del fabricant de l'equip del compliment dels requisits d'eficiència energètica estacional i emissions per al combustible que s'haja d'utilitzar que no podran ser menys exigents que els definits en el Reglament d'ecodisseny en vigor.  
  
b) El beneficiari mantindrà un registre documental suficient que permeta acreditar que el combustible emprat en l'equip disposa d'un certificat atorgat per una entitat independent acreditada relatiu al compliment de la classe A1 segons el que s'estableix en la norma UNE-EN-ISO 17714-2, de la classe 1 de la norma UNE-EN-ISO 17976-4, de la classe A1 de la norma 164003 o de la classe A1 de la norma 164004. Aquest registre es mantindrà durant un termini de cinc anys.  
c) Les inversions relatives a la substitució de calderes hauran de complir amb el Reglament (UE) 2015/1189 de la Comissió, de 28 d'abril de 2015, pel qual es desenvolupa la Directiva 2009/125/CE del Parlament Europeu i del Consell en relació amb els requisits de disseny ecològic aplicables a les calderes de combustible sòlid, i la normativa derivada.  
d) Les calderes de biomassa objecte d'aquestes ajudes que es troben incloses en l'àmbit del Reial decret 1027/2007, de 20 de juliol, pel qual s'aprova el Reglament d'instal·lacions tèrmiques en els edificis, per estar destinades a atendre la demanda de benestar tèrmic i higiene de les persones, i que tinguen menys d'1 MW de potència tèrmica nominal, a més, hauran de mantindre un registre documental suficient que permeta acreditar que el combustible emprat en la caldera disposa d'un certificat atorgat per una entitat independent acreditada relatiu al compliment de la classe A1 segons el que s'estableix en la norma UNE-EN-ISO 17783-2, de la classe 1 de la norma UNE-EN-ISO 17184-4, de la classe A1 de la norma 164003 o de la classe A1 de la norma 164004. Aquest registre es mantindrà durant un termini de cinc anys.  
  
La biomassa ha de complir els criteris de sostenibilitat establits en els articles 29 a 31 de la Directiva 2018/2001, del Parlament Europeu i del Consell, d'11 de desembre de 2018, relativa al foment de l'ús d'energia procedent de fonts renovables, així com els corresponents actes delegats i d'execució.  
  
B. Inversions destinades a valorització energètica de fems i de biomassa agrícola  
Les inversions dins de l'actuació 2, perquè siguen subvencionables, han de complir la normativa vigent que els siga aplicable i, en particular:  
a) Les inversions en plantes de biogàs han de complir la normativa referent a la gestió dels purins; el Reial decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries, i tota la normativa derivada; el Reial decret 306/2020, d'11 de febrer, pel qual s'estableixen normes bàsiques d'ordenació de les granges porcines intensives, i es modifica la normativa bàsica d'ordenació de les explotacions de bestiar porcí extensiu; la Decisió d'Execució (UE) 2017/302 de la Comissió, de 15 de febrer de 2017, per la qual s'estableixen les conclusions sobre les millors tècniques disponibles, i la normativa referent a la gestió de residus (Llei 22/2011, de 28 de juliol, de residus i sòls contaminats; el Reial decret 553/2020, de 2 de juny, pel qual es regula el trasllat de residus a l'interior del territori de l'Estat, i el Reglament (CE) 1069/2009 del Parlament Europeu i del Consell, de 21 d'octubre de 2009, pel qual s'estableixen les normes sanitàries aplicables als subproductes animals i els productes derivats no destinats al consum humà i pel qual es deroga el Reglament (CE) 1774/2002).  
  
b) Les inversions relacionades amb biomassa agrícola han de complir la Directiva (UE) 2018/2001 del Parlament Europeu i del Consell, d'11 de desembre de 2018, relativa al foment de l'ús d'energia procedent de fonts renovables, així com amb la seua normativa derivada, sobretot quant als criteris de sostenibilitat i reducció de les emissions de gasos d'efecte d'hivernacle establits.